Байназарҙың түбәнге осонда Ағиҙел йылғаһы уртаға бүленеп китеп бәләкәй генә утрау яһай. Уныһын Уртарал (Урта Арал) тип атайҙар. Йәй көнө һыу һайыҡҡас, утрауға тубыҡтан ғына кисеп сығып булһа ла, яҙ көнө Иҙел ажғырып ятҡанда утрауға яҡын барырлыҡ түгел. Унда һыу өйрөлтмәк яһай, ул өйрөлтмәктә хатта кеше батып үлгән тип һөйләйҙәр. Элек, унда мал сыҡмағанда, Уртарал ожмах мөйөшө кеүек матур булһа, хәҙер уның матурлығы ҡалмаған, мал да йөрөй, кеше лә муйылын тирәм, тип ағасын йығып, һындырып бөттө.